**Bruce David Grobbelaar** (\* 6. október 1957, Durban, Južná Afrika) je bývalý zimbabwiansky profesionálny futbalista , ktorý hral ako brankár, najmä za anglický tím Liverpool v rokoch 1981 až 1994 a za národný tím Zimbabwe. Je známy pre jeho gymnasticko-atletické schopnosti, neochvejnú sebadôveru a excentrický a okázalý štýl hry, ako aj pre jeho schopnosť vybehovania z bránkového pásma. To všetko viedlo k tomu, že ho experti spätne označili ako jedného z prvých "sweeper-keepers" modernej éry futbalu.

Grobbelaar sa narodil v Južnej Afrike a vyrastal v susednej Rodézii (dnes Zimbabwe) a slúžil v rodézskej armáde predtým, ako v roku 1979 vstúpil do Vancouver Whitecaps, ktorý pôsobil v Severoamerickej futbalovej lige. Pozornosť Liverpoolu si získal počas hosťovania v Crewe Alexandra počas sezóny 1979 – 80 a v roku 1981 sa upísal Liverpoolu. Počas nasledujúcich 13 rokov odohral za Liverpool 628 zápasov, z toho 440 ligových. Šesťkrát vyhral s klubom ligový titul, ako aj tri FA Cupy, tri ligové poháre a Európsky pohár v sezóne 1983 – 84.

Grobbelaar odišiel z Liverpoolu do Southamptonu v roku 1994, o dva roky neskôr prestúpil do Plymouthu Argyle a potom hral za rôzne anglické tímy nižšej ligy, nikdy viac ako niekoľko zápasov. V roku 2014 bol vymenovaný za trénera brankárov Ottawa Fury FC.

Hráčska kariéra
---------------

### Liverpool

 Grobbelaar v októbri 1981
17. marca 1981 Grobbelaar podpísal zmluvu s Liverpoolom za prestupový poplatok vo výške 250 000 libier ako ich náhradný brankár, ale v polovici roku 1981 odchod jednotky Liverpoolu Raya Clemencea do Tottenhamu dal Grobbelaarovi príležitosť postaviť sa medzi tri žrde.

Grobbelaar debutoval 28. augusta 1981 v ligovom zápase proti Wolverhamptonu Wanderers na Molineux. Liverpool zápas prehral 1 : 0. Jeho prvé čisté konto prišlo o štrnásť dní neskôr na Anfielde, keď Liverpool porazil Arsenal 2 : 0.

Začiatky Grobbelaara ako číslo 1 boli posiate chybami a The Reds mali problémy dosiahnuť akúkoľvek konzistenciu, pričom Grobbelaarovi sa pripisovala najväčšia vina. Na konci kalendárneho roka bol Liverpool v strede tabuľky a zdalo sa, že vypadne z boja o titul, najmä preto, že práve prehral 3 : 1 s Manchestrom City na Anfielde. Nový rok priniesol nový impulz, keď Bob Paisley začal zo svojich hráčov dostávať to najlepšie. Nový rok začali v južnom Walese návštevou štadióna Vetch Field, kde hrali so Swansea City v FA Cupe. Liverpool bol vo výbornej forme a porazil Swansea 4 : 0. Následne v lige stratili len 7 bodov z 50 možných.

13. marca 1982 Liverpool porazil Tottenham vo finále ligového pohára na štadióne Wembley. V bráne Spurs bol práve bývalý hráč Ray Clemence.

Počas obdobia 1981 – 1994 odohral Grobbelaar za Liverpool 627 zápasov a stal sa známym pre svoj výstredný a okázalý štýl. V roku 1984 skončilo finále Európskeho pohára medzi Liverpoolom a Rímom po predlžení 1:1 a nasledoval penaltový rozstrel. Keď sa Bruno Conti z Roma pripravoval na penaltu, Grobbelaar kráčal smerom k bráne a sebavedomo sa usmieval do kamier a následne začal hrýzť sieť v bráne napodobňujúc jedenie špagiet. Conti kopol svoj pokutový kop nad brvno. Grobbelaar sa následne snažil rozhodiť aj Francesca Grazianiho a predtým než zahral pokutový kop, Grobbelaar skákal z nohy na nohu na bránkovej čiare a triasol kolenami v predstieranej hrôze. Graziani penaltu minul a Liverpool penaltový rozstrel vyhral 4:2.

Grobbelaara si udržali traja z najväčších trénerov Liverpoolu; Paisley, Fagan a Dalglish počas 13 rokov.

Úspechy
-------

**Liverpool**

* Football League First Dvision: 1981 – 82, 1982 – 83, 1983 – 84, 1985 – 86, 1987 – 88, 1989 – 90
* FA Cup: 1985 – 86, 1988 – 89, 1991 – 92
* EFL Cup: 1981 – 82, 1982–83, 1983 – 84
* FA Charity Shield: 1982, 1986, 1988, 1989, 1990
* Európsky pohár: 1983 – 1984
* Superpohár futbalovej ligy: 1986

Referencie
----------

1. ↑   *From FA Cup heroics to "spaghetti legs" - Join Liverpool legend Bruce Grobbelaar on the Standard Chartered Soundboard* [online]. www.goal.com, 24 July 2020. Dostupné online.
2. ↑   *Was Bruce Grobbelaar the Original Sweeper-Keeper? (Archived copy)* [online].. Dostupné online. Archivované 2015-05-08 z originálu.
3. ↑  KEARSEY, Dave. *Grobbelaar nets coaching gig with Ottawa Fury* [online]. 30 July 2014. Dostupné online. Archivované 2014-08-08 z originálu.
4. ↑   *Wolverhampton Wanderers 1–0 Liverpool* [online]. 29 August 1981. Dostupné online. Archivované 2010-06-22 z originálu.
5. ↑   *Liverpool 2–0 Arsenal* [online]. 5 September 1981. Dostupné online. Archivované 2007-02-18 z originálu.

Iné projekty
------------

Commons
* Spolupracuj na Commons Commons ponúka multimediálne súbory na tému **Bruce Grobbelaar**

Zdroj
-----

*Tento článok je čiastočný alebo úplný preklad článku Bruce Grobbelaar na anglickej Wikipédii.*